b'\n_START_ARTICLE_\nGitte Aaen\n_START_SECTION_\nKlubber\n_START_PARAGRAPH_\nHun begyndte med at spille h\xc3\xa5ndbold som 5-\xc3\xa5rig. Som ungdomsspiller spillede hun i barndomsklubben Strandby/Elling IF i Strandby og hos Sindal IF, inden hun kom til Frederikshavn fI. Aaen fulgte med over i det nye klubsamarbejde FOX Team Nord der blev etableret i 2001. Under tiden i Frederikshavn blev hun uddannet til sygeplejerske p\xc3\xa5 Hj\xc3\xb8rring Sygeplejeskole.\n_START_SECTION_\nViborg HK\n_START_PARAGRAPH_\nEfter 20 \xc3\xa5r som h\xc3\xa5ndboldspiller i Nordjylland skiftede Gitte Aaen i sommeren 2006 til Viborg H\xc3\xa5ndboldklub p\xc3\xa5 en 3-\xc3\xa5rig kontrakt. I december 2007 blev kontrakten forl\xc3\xa6nget, s\xc3\xa5 den nu var g\xc3\xa6ldende til sommeren 2010. I tiden hos Viborg vandt Aaen blandt andet EHF Champions League i 2009 og 2010, ligesom hun blev Danmarksmester 3 gange. I for\xc3\xa5ret 2010 fik Gitte Aaen besked fra klubben om at hendes kontrakt ikke ville blive forl\xc3\xa6nget efter sommeren 2010.\n_START_SECTION_\nHypo Nieder\xc3\xb6sterreich\n_START_PARAGRAPH_\n4. maj 2010 underskrev Gitte Aaen en \xc3\xa9t-\xc3\xa5rig kontrakt med den \xc3\xb8strigske klub Hypo Nieder\xc3\xb6sterreich, der p\xc3\xa5 dav\xc3\xa6rende tidspunkt var under ledelse af manager Gunnar Prokop. Hypo annullerede nogle m\xc3\xa5neder senere kontrakten p\xc3\xa5 grund af Prokop havde forladt klubben, da den nye bestyrelse afviste alle nye kontrakter indg\xc3\xa5et af den afg\xc3\xa5et manager. Sammen med Kristine Lunde-Borgersen og Mette Melgaard overvejede Aaen at anl\xc3\xa6gge en erstatningssag mod klubben.\n_START_SECTION_\nFC Midtjylland H\xc3\xa5ndbold\n_START_PARAGRAPH_\nEfter at Gitte Aaen havde tr\xc3\xa6net med SK Aarhus og Viborg HK for at holde sin form vedlige, blev det i august 2010 meddelt at hun tiltr\xc3\xa5dte p\xc3\xa5 en amat\xc3\xb8raftale med FC Midtjylland H\xc3\xa5ndbold.\n_START_SECTION_\nRanders HK\n_START_PARAGRAPH_\nGitte Aaen underskrev i starten af oktober 2010 en aftale med Randers HK, der var g\xc3\xa6ldende indtil sommeren 2013, med en option i sommeren 2012 hvor klubben kunne oph\xc3\xa6ve kontrakten. Hun kunne frit skifte fra FC Midtjylland p\xc3\xa5 grund af hun der spillede som amat\xc3\xb8r. I december 2011 kom det frem at Randers HK ville oph\xc3\xa6ve kontrakten efter s\xc3\xa6sonen 2011-12. I f\xc3\xb8lge klubben var \xc3\xa5rsagen at klubben ikke havde r\xc3\xa5d til to spillere p\xc3\xa5 venstre fl\xc3\xb8j, og at man ville satse p\xc3\xa5 Mie Augustesen p\xc3\xa5 den position. Gitte Aaen fortalte i marts 2012 at det var endegyldigt slut i Randers n\xc3\xa5r s\xc3\xa6sonen var overst\xc3\xa5et. Klubben havde hentet den franske landsholdsspiller Siraba Demb\xc3\xa9l\xc3\xa9 og danske Freja Cohrt til pladsen p\xc3\xa5 fl\xc3\xb8jen.\n_START_SECTION_\nLandshold\n_START_PARAGRAPH_\nGitte Aaen fik debut p\xc3\xa5 det danske A-landshold den 14. juni 2003. Hendes f\xc3\xb8rste slutrunde var ved Europamesterskaberne 2008 i Makedonien. F\xc3\xa5 dage f\xc3\xb8r Europamesterskaberne 2010 p\xc3\xa5 hjemmebane havde hun i alt spillet 36 kampe og scoret 101 m\xc3\xa5l for nationalmandskabet. Aaen blev ikke udtaget til mesterskaberne, da Ann Grete N\xc3\xb8rgaard blev foretrukket af landstr\xc3\xa6ner Jan Pytlick som venstre fl\xc3\xb8j. Landstr\xc3\xa6neren udtog efterf\xc3\xb8lgende Gitte Aaen og 2 andre spillere, der skulle st\xc3\xa5 klar til at supplere truppen ved eventuelle skader. Det blev 16. december en realitet for Gitte Aaen, da Mie Augustesen blev skadet og Aaen blev indkaldt som erstatning. Ved turneringen blev Aaen registret for to optr\xc3\xa6dener._NEWLINE_Fra 2003 til 2010 spillede Aaen i alt 38 landskampe og scorede 101 m\xc3\xa5l.'